S-32/2016

Mál þetta, sem dómtekið var fyrr í dag, er höfðað með ákæru lögreglustjórans á Norðurlandi eystra, útgefinni 18. febrúar sl., á hendur X, fæddri ....,:

„fyrir fíkniefnalagabrot, með því að hafa sunnudaginn 29. nóvember 2015, staðið að innflutningi á samtals 306,58 grömmum af kókaíni, sem hafði að meðaltali 35% styrkleika, ætluðu til söludreifingar hér á landi í ágóðaskyni, en fíkniefnin flutti ákærða til landsins sem farþegi með flugi FI-555 frá Brussel í Belgíu til Íslands, en efnin voru falin í líkama hennar (...).

Telst háttsemi þessi varða við 2. gr., sbr. 5. og 6. gr., laga um ávana- og fíkniefni nr. 65/1974, með síðari breytingum, og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, með síðari breytingum.

Þess er krafist að ákærða verði dæmd til refsingar og til greiðslu alls sakarkostnaðar.

Þá er þess krafist að gerð verði upptæk framangreind 306,58 grömmum af kókaíni, samkvæmt heimild í 6. mgr. 5. gr. laga nr. 65/1974, með síðari breytingum, sbr. 2. mgr. 14. gr. reglugerðar nr. 233/2001.“

J-kvk-nf S-kvk-nf hdl., skipaður verjandi ákærðu, krefst þess að hún verði dæmd til vægustu refsingar sem lög leyfa og að gæsluvarðhaldsvist hennar verði dregin frá með fullri dagatölu. Þá krefst verjandinn hæfilegra málsvarnarlauna og þ. á m. vegna starfa hans við lögreglurannsókn málsins, en auki greiðslu vegna útlagðs ferða- og aksturskostnaðar.

I

Samkvæmt rannsóknargögnum stöðvuðu tollverðir í Flugstöð Leifs Eiríkssonar ákærðu 29. nóvember sl., en hún var þá að koma með flugi frá Brussel í Belgíu. Vegna grunsemda um fíkniefnainnflutning var ákærða handtekin, en í framhaldi af því framvísaði hún pakkningu, sem hún hafði komið fyrir innvortis. Við frekari rannsókn lögreglu kom í ljós að pakkningin innihélt kókaín, en einnig talsvert af aukaefnum. Reyndist kókaínmagnið, samkvæmt matsgerð frá Rannsóknarstofu í lyfja- og eiturefnafræði Háskóla Íslands, að gefnum tilteknum forsendum, vera það sem segir í ákæru.

Við rannsókn málsins hjá lögreglu var ákærða tvívegis yfirheyrð um sakarefnið, 30. nóvember og 11. desember sl., en hún virðist samkvæmt gögnum ekki eingöngu hafa tekið til þáttar ákærðu.

Að kröfu lögreglu var ákærðu með dómsúrskurðum gert að sæta gæsluvarðhaldi, fyrst þann 30. nóvember sl. Eftir það hefur gæsluvarðhaldi ákærðu ítrekað verið framlengt á grundvelli rannsóknarhagsmuna, og síðast til dagsins í dag, kl. 16:00.

II

Hér fyrir dómi hefur ákærða skýlaust játað sakargiftir samkvæmt ákæru.

Þar sem játning ákærðu er í samræmi við rannsóknargögn lögreglu þykir nægjanlega sannað að hún hafi gerst sek um þá háttsemi sem henni er gefin að sök í ákæru og þar er réttilega heimfærð til refsiákvæða.

Mál þetta var rekið með hliðsjón af 164. gr. laga um meðferð sakamála nr. 88, 2008.

III

Ákærða, sem er 33 ára, hefur samkvæmt yfirlýsingu ákæruvalds ekki áður gerst sek um refsiverða háttsemi svo kunnugt sé.

Við ákvörðun refsingar ákærðu ber m.a. að líta til þess að hún hefur verið sakfelld fyrir innflutning á talsverðu magni af sterku og hættulegu fíkniefni. Verður að því leyti m.a. litið til ákvæða 1. og 3. tl., 1. mgr. 70. gr. almennra hegningarlaga nr. 19, 1940.

Til refsimildunar ber að líta til hreinskilningslegrar játningar ákærðu við alla meðferð málsins og þess að hún lýsti yfir iðran vegna verknaðarins, sbr.8. tl. 1. mgr. 70. gr. hegningarlaganna. Þá þykir og svo sem hér stendur á rétt að líta til ákvæða 9. tl. sömu lagagreinar og þeirra sjónamiða sem vikið er að í dómi Hæstaréttar Íslands í máli nr. 364/2005. Loks er til þess að líta að ákærðu er einungis gefið að sök brot gegn lögum nr. 65, 1974 um ávana og fíkniefni en ekki brot gegn 173. gr. A almennra hegningarlaga nr. 19, 1940 og að ekki þykir sýnt fram á annað en að ákærða hafi verið svokallað burðardýr, og að hún þannig ekki komið að skipulagningu eða fjármögnun innflutningsins.

Að öllu ofangreindu virtu þykir refsing ákærðu eftir atvikum hæfilega ákveðin sex mánaða fangelsi. Gæsluvarðhald sem ákærða hefur sætt frá 30. nóvember 2015 skal kom til frádráttar refsingunni með fullri dagatölu.

Ákærða sæti upptöku á 306,58 grömmum af kókaíni, sem lögreglan lagði hald á og tilgreind er í ákæru.

Í ljósi málsúrslita ber að dæma ákærðu til að greiða sakarkostnað málsins, sem er útlagður kostnaður ákæruvalds 187.934 krónur og málsvarnarþóknun skipaðs verjanda síns, og þá einnig vegna starfa hans á rannsóknarstigi, allt að meðtöldum virðisaukaskatti. Við þá ákvörðun er m.a. litið til tímaskýrslu og umfangs málsins. Einnig skal ákærða greiða útlagðan ferða- og aksturskostnað verjandans, allt eins og nánar segir í dómsorði.

Ó-kk-nf Ó-kk-nf héraðsdómari kveður upp dóm þennan.

D Ó M S O R Ð:

Ákærða, X, sæti sex mánaða fangelsi og kemur gæsluvarðhald sem hún hefur setið í frá 30. nóvember 2015 til frádráttar refsingunni með fullri dagatölu.

Ákærða sæti upptöku á 306,58 grömmum af kókaíni.

Ákærða greiði allan sakarkostnað, 1.187.934 krónur, og er þar með talin málsvarnarlaun skipaðs verjanda, J-kvk-ef S-x-x héraðsdómslögmanns 1.000.000 krónur, auk 78.220 krónur vegna ferða- og aksturskostnaðar hennar.